Afleggingsproses by SAL gestuit(Foto: Maroela Media) Die metaalwerkersvakbond Numsa en die Suid-Afrikaanse kajuitbemanningsvereniging (Sacca) was suksesvol in hul aansoek in die hof om die afleggingsproses by die Suid-Afrikaanse Lugdiens (SAL) te stuit. Irvin Jim, algemene sekretaris van Numsa, en Zazi Nsibanyoni-Mugambi, president van Sacca, het Vrydag in ŉ gesamentlike verklaring gesê die vakbonde was suksesvol in hul aansoek om die afleggingsproses, wat deur die SA Lugdiens se sakeredders van stapel gestuur is, onregverdig te verklaar. Die arbeidshof het in hul uitspraak beslis die prosedure waarvolgens die artikel 189-kennisgewings deur die SAL en die sakeredders uitgereik is, was onregverdig. Die SAL en die sakeredders is opdrag gegee om die kennisgewings terug te trek. Niks in die bevel verhinder SAL en die sakeredders egter om vrywillige uitdiensstelling aan te bied of vir enige werknemer om dit te aanvaar nie. “Ons verwelkom die uitspraak,” het die twee vakbondhoofde gesê. “Ons is in die gelyk gestel. Die hof het opnuut bevestig dat die sakeredders nie werkers kan aflê sonder ŉ sakereddingsplan nie. As Numsa en Sacca het ons boonop die ware motief van die BRP’s onthul.” Die vakbonde het Donderdag in die arbeidshof aangevoer die sakereddingspraktisyns het tot dusver geen sakereddingsplan voorgelê nie. Die vakbonde voer aan die sakeredders het nooit in die belang van werkers opgetree of hulle in samesprekings oor die toekoms van die redery betrek nie. Hulle voer aan die afleggingsooreenkomste wat werkers aangebied is, laat hulle in geen beter posisie as sou die redery gelikwideer word nie. Die vakbonde beweer die sakeredders is doelbewus besig om werkers te mislei. Numsa en Sacca sê hulle gaan voort om met die departement van openbare ondernemings te werk om ŉ omkeerplan vir ŉ herstruktureerde SAL te vind. Die minister van openbare ondernemings, Pravin Gordhan, het Woensdag aan parlementslede gesê die regering plaas druk op die sakeredders vir besonderhede oor hul plan en sê dít wat die departement reeds ontvang het, was eerder ŉ geskiedkundige opsomming van bedrywighede by die SAL as ’n meesterplan vir die toekoms. Gordhan het ook gesê daar is vrae oor hoe die R5,5 miljard bestee is wat die sakereddingspraktisyns reeds gekry het om met ŉ nuwe plan vir die SAL vorendag te kom.